इसमें सेम सेक्स मैरिज पर सुनवाई कर रहे एक जज भी शामिल, मामले की सुनवाई टली
Same Sex Marriage Case - Justice S Ravindra Bhat COVID 19 POSITIVE. सुप्रीम कोर्ट के पांच जज कोरोना संक्रमित हो गए हैं। इसमें सेम सेक्स मैरिज पर सुनवाई कर रहे जज जस्टिस एस रवींद्र भट भी शामिल हैं
सुप्रीम कोर्ट के पांच जज कोरोना संक्रमित हो गए हैं। इसमें सेम सेक्स मैरिज पर सुनवाई कर रहे जज जस्टिस एस रवींद्र भट भी शामिल हैं। बेंच के एक जज के कोरोना संक्रमित होने के बाद मामले की सुनवाई टल गई है।
पहले मामले की सुनवाई 24 अप्रैल यानी सोमवार को होनी थी, लेकिन शनिवार शाम को जानकारी सामने आई कि सोमवार को सुनवाई के दौरान दो जज जस्टिस संजय किशन कौल और रवींद्र एस भट मौजूद नहीं रहेंगे, इसलिए सुनवाई टाल दी गई है। अभी अगली सुनवाई के लिए कोई तारीख तय नहीं है।
जस्टिस एस रवींद्र भट के अलावा जस्टिस संजीव खन्ना, जस्टिस अनिरुद्ध बोस, जस्टिस जेबी पारदीवाला और जस्टिस मनोज मिश्रा की कोरोना रिपोर्ट भी पॉजटिव आई है। उधर, जस्टिस एस रवींद्र भट के कोरोना संक्रमित होने के बाद संविधान पीठ के 4 जजों ने खुद को क्वारंटाइन कर लिया है।
बता दें कि सेम सेक्स मैरिज को कानूनी मान्यता देने की मांग करने वाली याचिकाओं पर पांच जजों की संवैधानिक पीठ सुनवाई कर रही है। जिसमें चीफ जस्टिस डीवाई चंद्रचूड़, जस्टिस एसके कौल, जस्टिस एस रवींद्र भट, जस्टिस पीएस नरसिम्हा और जस्टिस हिमा कोहली शामिल हैं।
गुरुवार को कोर्ट में क्या हुआ...
इससे पहले 20 अप्रैल को मामले में तीसरे दिन सुनवाई हुई थी। कोर्ट ने सभी याचिकाकर्ताओं को कहा था कि वे सोमवार (24 अप्रैल) तक अपनी-अपनी बातें कोर्ट में रख दें, ताकि केंद्र और अन्य जवाबदेह पार्टियां अगले हफ्ते में अपना पक्ष रख सकें। इस दौरान सुनवाई किसी नतीजे पर नहीं पहुंच पाई थी।
20 याचिकाओं की मांग पर 20 अप्रैल को करीब 4 घंटे तक याचिकाकर्ताओं की ओर से दी गई दलीलों के बीच सुप्रीम कोर्ट ने पूछा था कि क्या शादी के लिए दो अलग जेंडर वाले पार्टनर्स का होना जरूरी है?
सेम सेक्स मैरिज पर केंद्र का पक्ष सॉलिसिटर जनरल (SG) तुषार मेहता ने रखा था। सेम सेक्स मैरिज के पक्ष में लगाई गई याचिकाओं की पैरवी वरिष्ठ वकील अभिषेक मनु सिंघवी और मुकुल रोहतगी ने की थी।
CJI ने कहा था- हर हाल में सोमवार तक दलीलें खत्म करें
तीसरे दिन की सुनवाई खत्म करते हुए CJI चंद्रचूड़ ने आगे बहस करने के लिए 13 वकीलों के नाम गिनाए थे। साथ ही यह भी कहा था कि याचिकाकर्ताओं की ओर से बहस हर हाल में सोमवार को खत्म होनी चाहिए। इसके लिए वकील आपस में चर्चा करके समय का बंटवारा कर लें। पढ़ें पूरी खबर...
अब पढ़िए पहले 2 दिन की सुनवाई से जुड़ी खबरें...
दूसरे दिन की सुनवाई- याचिकाकर्ता बोले- शादी का दर्जा आर्थिक सहारा और सुरक्षा देता है
सेम सेक्स मैरिज को कानूनी मान्यता देने की मांग करने वाली 20 याचिकाओं पर बुधवार को दूसरे दिन सुप्रीम कोर्ट में सुनवाई खत्म हो गई। गुरुवार को सुनवाई की शुरुआत एडवोकेट सिंघवी की दलीलों से होगी। सुनवाई के दौरान CJI ने कहा कि सरकार के पास यह डेटा नहीं है, जिससे यह साबित होता हो कि सेम सेक्स मैरिज एलीट क्लास का कॉन्सेप्ट है। पढ़ें पूरी खबर...
पहले दिन की सुनवाई- सरकार ने कहा- मामले पर सुनवाई न हो; CJI बोले- कवायद अगली पीढ़ियों के लिए
केंद्र सरकार ने सेम सेक्स को मान्यता देने का विरोध करते हुए कहा कि हम इस मामले में उलझ रहे हैं। हम तो कह रहे हैं कि इस मामले पर सुनवाई ही ना की जाए। यह बहुत ही संवेदनशील मुद्दा है। इस पर कोर्ट ने कहा कि सुनवाई की कवायद आने वाली पीढ़ियों के लिए हो रही है। अदालत और संसद इस पर बाद में फैसला करेंगे। पढ़ें पूरी खबर...